প্রদেশ কংগ্রেস সভাপতি পৌঁছতেই ছবি তোলার হুড়োহুড়ি। মাঝে পুলিশকর্মীদের সঙ্গে বিক্ষিপ্ত ধস্তাধস্তি। মিছিল শেষে ফুচকাওয়ালার সঙ্গে এক পুলিশকর্মীর ধাক্কা লাগতেই রুদ্র মেজাজ দেখিয়ে কংগ্রেসকর্মীদের দাবি, ‘‘পুলিশকে প্রকাশ্যে ক্ষমা চাইতে হবে।’’ বুধবার এস এন ব্যানার্জি রোডে এভাবেই শেষ হল কংগ্রেসের বিধানসভা অভিযান। 
অভিযান সাঙ্গ করে কংগ্রেস বিধায়কেরা বিধানসভায় ঢুকতে গেলে পুলিশের এক ইনস্পেক্টর তাঁদের শারীরিকভাবে বাধা দেন বলে অভিযোগ। দেখতে চান পরিচয়পত্র। কিছুক্ষণ বচসার পরে বিধানসভায় ঢোকেন কংগ্রেস বিধায়কেরা। তাঁদের একজন মন্তব্য করেন, ‘‘এতক্ষণে বিধানসভা অভিযান সফল হল।’’ সংশ্লিষ্ট পুলিশ অফিসারের বিরুদ্ধে স্পিকারের কাছে অভিযোগ জানিয়েছেন কংগ্রেস বিধায়কেরা।

বিধানসভায় বিরোধী দলনেতার উপর ‘আক্রমণ’ এবং মহিলা বিধায়ককে হেনস্থার প্রতিবাদে এদিন ওয়েলিংটন স্কোয়ার থেকে মিছিল করে বিধানসভায় যাওয়ার কর্মসূচি ছিল কংগ্রেসের। প্রদেশ কংগ্রেস সভাপতি অধীর চৌধুরী পৌঁছতেই শুরু হয় হুড়োহুড়ি। নেতা, কর্মী, সমর্থকেরা ঘিরে ধরেন তাঁকে।  ধর্মতলার মোড়ে মিছিল আটকায় পুলিশ। এরপর পুলিশকর্মীদের সঙ্গে কয়েকদফায় ধস্তাধস্তি হয় কংগ্রেস কর্মীদের। বিকেল ৩টে নাগাদ সাঙ্গ হয় মিছিল।

তবে নাটকীয়তা শেষ হয়নি তখনও। ভাঙা মিছিলের মধ্যে ঢুকে পড়েছিলেন ফুচকাওয়ালা লাল বাহাদুর যাদব। কর্তব্যরত এক পুলিশকর্মীর সঙ্গে ধাক্কা লাগে তাঁর। এরপরই রণমূর্তি ধরেন কংগ্রেস কর্মী-সমর্থকেরা। তাঁরা দাবি জানাতে থাকেন, মাটিতে পড়ে যাওয়া আলু, মটর কুড়িয়ে দিতে হবে ওই পুলিশকর্মীকে। প্রকাশ্যে ক্ষমা চাইতে হবে। দিতে হবে ক্ষতিপূরণও। লালবাহাদুর বলেন, ‘‘আমায় ধাক্কা দিয়েছেন ওই পুলিশকর্মী।’’ ওই পুলিশকর্মী নিজের নাম প্রকাশ করতে চাননি। তিনি বলেন, ‘‘অসাবধানতাবশত ধাক্কা লেগেছে। এটাকে ইস্যু করার কী দরকার!’’ 
কংগ্রেসকর্মীরা জানান, ক্ষতিপূরণের প্রতিশ্রুতি দিয়েছে পুলিশ। এরপর পরিস্থিতি শান্ত হয়। রাতে লালবাহাদুর জানিয়েছেন যে, পুলিশ নয়, এক কংগ্রেস নেতা তাঁকে দেড় হাজার টাকা দিয়েছেন। 
সূত্রের খবর, বিরোধী দলনেতার উপরে ‘আক্রমণ’, মহিলা বিধায়ককে হেনস্থার প্রতিবাদে স্পিকারের ঘরের সামনে ধর্নায় বসবেন কংগ্রেস বিধায়কেরা।